Jegybankelnöki szavak gyengítették a zlotyt
Csütörtök délelõtt gyengült a lengyel zloty az euróval szemben, és ez magával húzva a térség többi valutáját is. Mindez azután történt, hogy Leszek Balcerowicz, a Lengyel Nemzeti Bank elnökének nyilatkozata ismét kétségeket ébresztett a lengyel eurókonvergencia iránt.
A zloty csütörtök délben 3,9821-71/euró volt a londoni bankközi piacon, 0,40 százalékkal gyengébb a szerdai késõinél. Ugyanakkor a forint 273,22-32/eurón 0,21 százalékkal, a cseh korona 28,415-35/eurón 0,18 százalékkal, a szlovák korona 37,390-10/eurón 0,07 százalékkal maradt el a szerdai késõitõl.

Leszek Balcerowicz, a központi bank elnöke egy csütörtöki tévényilatkozatában "hanyagnak, felelõtlennek" nevezte a lengyel költségvetés jövõ évi tervezetét, amelyet a múlt héten kezdõdött koalíciós válság óta féllábú lengyel kormány szerdán hagyott jóvá.

Balcerowicz fõleg a kiadásnövelés miatt neheztel a költségvetési tervre, jóllehet abban jövõre is az ideivel egyezõ, 30 milliárd zlotys a hiány elõirányzata. Ez GDP-arányosan 4,1 százalékos államháztartási hiányt valószínûsít a jövõ évre a nyugdíjreformmal együtt, amelyet jövõre már nem lehet leszámítani. A kiadások növelésével nagyjából egyezõ, 14,7 milliárd zlotys bevételnövelés - 226,8 milliárd zlotyra (15,53 billió forint) - forrása viszont szemlátomást csak az, hogy költségvetésbe beleszámolták az Európai Uniótól várt juttatásokat.

Balcerowicz azt mondta, hogy a lengyel költségvetést még nem fenyegeti azonnali - mint mondta: "magyar típusú" - túlcsordulás, de kijelentette, hogy a lengyel közfinanszírozás "beteg". - Felelõtlen, populista ez a költségvetés - hangoztatta.

Úgy vélte, a piacok még nyugodtak, de erre nem lehet hosszú távon számítani. - A piacok nem figyelmeztetnek idejekorán. A piacok csak a rossz hírek felgyülemlésére reagálnak, de addig nyugodtak maradnak, ha a makromutatók jók, amiként azok egyelõre valóban jók Lengyelországban. De, amint Magyarország példája mutatja, csupán ebben nem helyes megbízni - tette hozzá.

A kormány maga is elismerte - amit Balcerowicz külön nehezményezett -, hogy növekedni fog az adósság: a közadósság aránya a GDP-hez képest jövõre 50 százalék fölé nõ az idén várt 49,2 százalékról, márpedig ennek, törvény szerint, költségvetési kiigazítást kellene beindítania.

A lengyel központi bank pénzügypolitikai bizottságának tagja, Halina Wasilewska-Trenkner csütörtökön arra figyelmeztetett, hogy a költségvetési lazaság és a - nem utolsósorban emiatt is növekvõ - inflációs nyomás miatt kamatemelésre lesz szükség, de ez a megjegyzés a jelenlegi helyzetben nem használt a zlotynak. A Lengyel Nemzeti Bank a szerdai döntésével hetedik hónapja változatlanul, rekordalacsony 4,0 százalékon hagyta alapkamatát, de nincs módja tovább enyhíteni.

A lengyel valutát az is nyomja, hogy az új kormánykoalíció összehozására irányuló tárgyalások megfenekleni látszanak, növelve egy novemberi, rendkívüli parlamenti választás esélyét.

A lengyel kormánynak nincs hivatalos céldátuma az euró bevezetésére. Lengyelország augusztus elején kéréssel fordult az Európai Unióhoz, hogy további három évig haladékot kapjon az uniós költségvetési kritériumok teljesítésére.
Európai Unió euró Lengyel Nemzeti Bank Leszek Balcerowicz devizapiac valuta